AlexejDobrolubov/national_council_slovak_2010 huggingface dataset:
9. schôdza NR SR - 13.deň - B. popoludní
Dátum: 2024-02-21
Poslanec: Jakab, Július (SLOVENSKO)
Druh vystúpenia: Vystúpenie v rozprave

48. Ďakujem veľmi pekne. Ďakujem navrhovateľke za predloženie veľmi potrebného zákona. Povedali sme si o ňom všetko, aj čo sa týka Roberta Fica, ktorý roky hovoril, že takýto zákon je potrebný, aj všetkých nespokojných, aj všetkých nespokojných ľudí a poslancov, ktorí stále poukazujú na niekoho majetky. Poďte prijať tento zákon a budete vidieť majetky všetkých, aj ako ich nadobudli a že či to bolo v súlade so zákonom. Na záver veľmi krátko a jednoducho, chcem vyzvať prezidentského kandidáta a zároveň predsedu parlamentu Petra Pellegriniho, aby si nerobil srandu z Ústavného súdu, aby zbytočne nenaťahoval lehotu a aby okamžite poslal novelu Trestného zákona na zverejnenie v Zbierke zákonov. Ďakujem pekne.
9. schôdza NR SR - 13. deň - A. dopoludnia
Dátum: 2024-02-21
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

70. Ďakujem za slovo, ďakujem za vystúpenie poslanca Vašečku. Pán poslanec, ty si hovoril vo svojom vystúpení o tých luxusných autách, ktoré niektorí ľudia vlastnia alebo o vilách a hovoril si aj o tom, že, že ľudia potom častokrát ťažko sa v našom štáte pozerajú na odvádzanie daní, keď vidia, akými majetkami disponujú politici. A možno sa to stalo aj viacerým z vás, keď prišiel nejaký remeselník ku vám niečo urobiť, ja neviem, skriňu alebo nejaké výkopové práce, lebo mne sa to stalo a potom som si vlastne vypýtal faktúru, za ktorú som chcel zaplatiť. A teraz ten remeselník sa na vás pozerá, že, že a prečo chcete faktúru? Však poďme to zaplatiť na ruku, vy ušetríte, ja ušetrím, nemusím nič zdaňovať a sme vybavení. A potom keď trváte na tom, aby ste naozaj nejaký doklad dostali, pretože sa mu aj snažíte vysvetliť, že filozofia vaša a aj platenia daní je trochu iná, chcete odviesť naozaj spravodlivo všetko to, čo máte, tak za prvé sa na vás pozerá ako na exota a za druhé sa vám stane, že v októbri alebo v novembri dostanete od takéhoto človeka faktúru, ktorá má číslo jeden, hej? Že proste ste prvý v tom roku, ktorý hádam o takéto niečo požiadal. Pretože tí ľudia sa pozerajú a ako sa hovorí, ryba smrdí od hlavy a pozerajú sa na tých mocných, ktorí riadia krajinu a ktorí na seba nadávajú a kydajú, že a ty si ukradol a ty si ukradol a nikto nechce povedať, odkiaľ tie majetky má alebo teda väčšina. Od sestry to mám a od tamtoho to mám, tak vám hovorím, že poďme vzorom obyvateľom, prijmime tento zákon a poďme im ukázať, že, že nebojíme sa povedať, odkiaľ máme svoje príjmy a odkiaľ máme svoje majetky, bude to užitočné pre túto krajinu.
15. schôdza NR SR - 11.deň - A. dopoludnia
Dátum: 2024-06-27
Poslanec: Jurík, Beáta (PS)
Druh vystúpenia: Vystúpenie s faktickou poznámkou

30. Ďakujem za slovo a ďakujem aj za všetky faktické poznámky. Ja by som najskôr chcela reagovať na pána kolega, pána kolegu Škripeka z KDH. Tak tento náš zákon, ako aj kolegyňa Plaváková hovorila predtým v rozprave, keď vysvetľovala všetky tie body, lebo ja som sa venovala iba prechyľovaniu, tak vysvetľovala, že odpovedá aj na praktické problémy ľudí, ktorí uzatvárajú manželstvá alebo iné zväzky, ktoré teda existujú v iných členských štátoch a jednoducho my ich uznávame, ale potom sa stretávajú s administratívnymi prekážkami napríklad tohto typu, ktoré tento zákon rieši. Tak preto nás musí zaujímať to, čo je aj v iných štátoch, lebo jednoducho však viete, že žijeme v Európskej únii, ľudia cirkulujú, ľudia sa, ľudia chodia študovať, ľudia sa zamilujú, ľudia sa vezmú, ľudia sa presťahujú a tak ďalej. A jednoducho momentálne naša právna úprava im znemožňuje žiť život aj na Slovensku teda, alebo žiť život jednoducho taký, ako chcú, a teda to zasahuje do ich práva na súkromný a rodinný život. Čo sa týka toho počtu žien, že ktoré sa nám ozvali. Akože za prvé by som tak povedala, to nie je síce argument, ale však netvárme sa, že my tu prijímame iba zákony, ktoré sú pre viac ako 10-tisíc, 100-tisíc ľudí alebo milión. My tie dáta nemáme, ale hovorím, ozvalo sa nám proste iks žien, ktoré sa s takýmto problémom stretli. Aj my sme tu príkladom, že tento problém existuje. Tak nechápem, že prečo by sme to mali odsunúť nabok len kvôli tomu, že to možno nie je proste problém, neviem akého percenta populácie. My môžme riešiť predsa tu v Národnej rade aj problémy menšieho počtu. A chcela by som tiež reflektovať na to, že vraj nie sme dostatočne slovenské, keď niečo takéto chceme, lebo to prichádzajú nejaké tendencie zo zahraničia. Však čo je menej slovenské, ako nútiť ženu uznať, že nemá slovenskú národnosť a že má inú. To je hanba. (Potlesk.)
15. schôdza NR SR - 10.deň - B. popoludní
Dátum: 2024-06-26
Poslanec: Jurík, Beáta (PS)
Druh vystúpenia: Vystúpenie s faktickou poznámkou

142. Ďakujem za slovo, pán predsedajúci. Ja by som len chcela uviesť na záznam, že pozmeňovací návrh, ktorým si SNS politicky podriadila ďalšiu verejnoprávnu kultúrnu inštitúciu, bol predstavený v stredu o 18.13 h v ústnej rozprave. V písomnej rozprave vystúpili výlučne poslanci a poslankyne opozície. V sále sú momentálne prítomní štyria poslanci koalície, z toho jeden spravodajca, jeden navrhovateľ a jeden predkladateľ pozmeňovacieho návrhu. Predpokladám, že pán spravodajca určí termín hlasovania na zajtra, štvrtok o jedenástej hodine. Je tu ticho, nepočuť ani hlas. Ďakujem.
15. schôdza NR SR - 10.deň - B. popoludní
Dátum: 2024-06-26
Poslanec: Jurík, Beáta (PS)
Druh vystúpenia: Vystúpenie s faktickou poznámkou

130. Ďakujem za slovo, pán predsedajúci. Ja by som len chcela pripomenúť skutočne, aké veľmi absurdné to je, že my tu ideme vlastne meniť fungovanie a organizáciu celej inštitúcie ani nieže vládnym návrhom, ale ani poslaneckým návrhom. To je normálne že pozmeňovací návrh, ktorý to tu ide všetko zmeniť. A to je teda nielen absurdné, ale úplne šialené a neakceptovateľné. A neviem, či aj práve preto tu už nie je nikto z HLAS-u, alebo či skutočne tá jednota stále funguje, pán poslanec Michelko. Ďakujem.
15. schôdza NR SR - 10.deň - B. popoludní
Dátum: 2024-06-26
Poslanec: Jurík, Beáta (PS)
Druh vystúpenia: Vystúpenie s faktickou poznámkou

126. Ďakujem za slovo, pán predsedajúci. No, pán kolega Michelko, ja mám taký pocit, že z toho, čo ste práve hovorili, že HLAS je vlastne niečo ako tí producenti, s ktorými ste sa bavili dopredu, že oni sú síce nespokojní, ale asi to prežijú, že? No dosť mi to teda berie všetku tú nádej, ale možno ani nie podľa toho, ako sa pozerám na pána predsedajúceho, tak on asi úplne s tým nie je stotožnený. A ešte by som vám chcela iba tuto jeden fakt dať, lebo však radi sa tu bavíme na základe faktov. Tak SNS vo voľbách v roku 2023 získala presne 5,62 % hlasov, čo korešponduje so 166 995 voličmi a voličkami. Takže nie žiadnych šesť, ale však môžme to zaokrúhliť, nevadí. Podstatou toho nie je to, že koľko hlasov ste získali, ale to, že ako sa tu správate a čo všetko ničíte a že vaši koaliční partneri vám v tom sekundujú. Ďakujem.
15. schôdza NR SR - 9.deň - A. dopoludnia
Dátum: 2024-06-25
Poslanec: Jurík, Beáta (PS)
Druh vystúpenia: Vystúpenie

72. Ďakujem pekne za slovo, pán predsedajúci. Ja by som ešte veľmi stručne sa chcela vrátiť k tomu, že vlastne my navrhujeme, aby štát mal povinnosť uzatvárať takéto dohody s mladými ľuďmi, ktorých teda zamestnáva na stáž a ktorí vykonávajú prácu vo verejných inštitúciách a vo všetkých orgánoch štátnej moci. Myslím si, že toto je zároveň aj riešením, ktoré môže dopomôcť k tomu, že na Slovensku máme veľmi veľký problém s dostatkom kvalitných mladých ľudí, ktorí by chceli ísť pracovať práve do verejného sektora, do verejných inštitúcií. A práve toto môže byť možnosť, ako im dať v podstate okúsiť tú prvotnú skúsenosť s verejnou správou, s verejnou službou a, samozrejme, že riadne im za to zaplatiť. A pre štát je to tiež vlastne výhoda, že si pripravuje tých svojich budúcich zamestnancov a zamestnankyne, takže aj kvôli tomu sme tam vlastne do tej navrhovanej úpravy zaviedli túto povinnosť pre štát platiť mladých ľudí. Takže ak by ste ešte mali akékoľvek otázky k tomu nášmu návrhu, tak určite som k dispozícii a vopred ďakujem za vašu podporu.
15. schôdza NR SR - 9.deň - A. dopoludnia
Dátum: 2024-06-25
Poslanec: Jurík, Beáta (PS)
Druh vystúpenia: Vystúpenie s faktickou poznámkou

68. Ďakujem za slovo a ďakujem aj za predchádzajúce vystúpenia, či už teda poslanca Deja, alebo aj kolegov z KDH. Ja by som chcela ešte kolegu Deja doplniť v dvoch veciach. Hovoril o tej smernici, ktorá sa momentálne pripravuje na pôde európskeho, európskych inštitúcií a my sme vlastne do tohto nášho návrhu implementovali všetky tie garancie, ktoré, o ktorých teda hovorí sa aj na pôde európskych inštitúcií, pretože tá smernica má skutočne zaručiť mladým ľuďom, že nebudú vykorisťovaní, ale hlavne, že aj ten pracovný vzťah, ktorý budú mať s tým zamestnávateľom, tak že bude obsahovať všetky potrebné garancie toho, aby vykorisťovaní neboli. Čiže toto už ten náš návrh obsahuje. Aj preto by som vás chcela veľmi pekne poprosiť o podporu, pretože raz tú smernicu budeme musieť implementovať. Ak môžeme vyjsť mladým ľuďom v ústrety už teraz, tak jednoducho o to lepšie. A druhá vec. Možno sa to bude zdať ako taký detail, ale momentálne často mladí ľudia, ktorí teda absolvujú na Slovensku neplatenú stáž, tak stážujú, pracujú, ale zároveň o tom nemajú žiadne potvrdenie, žiadny dokument, ktorý by skutočne potvrdzoval túto skutočnosť a ktorý by im mohol potom následne pomôcť, napríklad keď si hľadajú ďalšie zamestnanie. A práve aj toto sme my dali do toho nášho návrhu. Ak by sme prijali návrh, ktorý vám predkladáme, tak vlastne zamestnávateľ by bol povinný na začiatku uzatvoriť písomne dohodu o študentskej stáži s rôznymi potrebnými informáciami, ktoré by takáto dohoda absolvoval... obsahovala, a taktiež po ukončení tej stáže by bol vystavený certifikát o absolvovanej stáži. Ono sa to možno zdá ako taký detail, ale je to veľmi dôležité v prípade toho, že si človek potom hľadá to ďalšie povolanie, takže všetko je to v tom zákone. Ďakujem.
15. schôdza NR SR - 9.deň - A. dopoludnia
Dátum: 2024-06-25
Poslanec: Jurík, Beáta (PS)
Druh vystúpenia: Vystúpenie

54. Ďakujem za slovo, pán predsedajúci. Vážené kolegyne, vážení kolegovia, tento návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa dopĺňajú niektoré zákony, predkladám spoločne s kolegom Davidom Dejom a jeho cieľom je zavedenie novej formy dohody o prácach vykonávaných mimo pracovného pomeru do Zákonníka práce. Jedná sa o tzv. dohodu o študentskej stáži. Takáto právna úprava zabezpečí adekvátnu finančnú odmenu študentom a študentkám stredných a vysokých škôl, ktorí vykonávajú popri svojom štúdiu aj stáž ako prípravu na výkon budúceho povolania. Máme totiž za to, že každá osoba si za svoju prácu zaslúži finančné ohodnotenie, ktoré jej zabezpečí dôstojný život popri štúdiu. Ďakujem, pán predsedajúci, skončila som a zároveň sa do rozpravy hlásim ako prvá. Ďakujem.
15. schôdza NR SR - 7.deň - A. dopoludnia
Dátum: 2024-06-20
Poslanec: Jurík, Beáta (PS)
Druh vystúpenia: Vystúpenie s faktickou poznámkou

32. Ďakujem za slovo, pán predsedajúci. Ja by som len chcela ctenému plénu pripomenúť a týka sa to rovnako opozície ako aj koalície, že my sme tu v Národnej rade Slovenskej republiky, tak prosím vás, majte trošku úctu k tejto inštitúcii a k tomu, čo tu máme prezentovať a vyvarujte sa osobných útokov a rôznych invektív, ktoré tu neustále padajú. Ja si myslím, že to, my nielenže máme na to, my tu musíme sa medzi sebou baviť slušne a vecne, a teda aj pán Michelko tu povedal, že politika nie je o tom, že je vecná. No tak potom to tu tak aj vyzerá. Tak skutočne vás prosím, majme nejaký vzájomný rešpekt a úctu a keď sa kritizujeme, tak sa kritizujme vecne, odborne. Však pani ministerke máme čo vyčítať, ale hovoriť jej, že bola v plavkách, že bola v tričku, že plávala s delfínmi a podobné veci, to je skutočne nedôstojné tejto inštitúcie, rovnako ako obracať sa tu na iné kolegyne poslankyne prostredníctvom farby ich šiat a podobne. Ja tiež tu nikomu nehovorím, že hej, ty v tej modrej kravate, tak by som vás poprosila, skutočne majme úctu, keď už teda nie jedni k druhým, aj to by sme mali mať, tak aspoň k tejto inštitúcii a ku funkcii, ktorú tu vykonávame. Ďakujem. (Potlesk.)
15. schôdza NR SR - 7.deň - A. dopoludnia
Dátum: 2024-06-20
Poslanec: Jurík, Beáta (PS)
Druh vystúpenia: Vystúpenie s faktickou poznámkou

12. Ďakujem pekne za slovo, pán predsedajúci. Ja budem veľmi stručná a nechcem, aby to vyznelo teda ako nejaká nevyžiadaná rada pani ministerke, ale rozhodne infringement procedures nikdy nemôžu byť len tak odôvodnením skráteného legislatívneho konania, pretože vy tam máte možnosť s komisiou jednať a diskutovať. A myslím, že komisia aj podľa všetkých tých infringement, ktoré sa už diali, je vždy naklonená tomu, diskutovať s vládou a nie je tam problém, ak je potrebné odložiť tú implementáciu, ktorá mešká o nejaký ten mesiac. Takže ak nechcete porušovať takýmto spôsobom zákon, že tu budeme robiť niečo v skrátenom legislatívnom konaní, keď na to tie dôvody skutočne nie sú, tak jednoducho stačí vám iba toto stiahnuť a diskutovať s Komisiou. A verím, že nebudú mať žiadny problém s vami diskutovať. Ďakujem.
15. schôdza NR SR - 6.deň - A. dopoludnia
Dátum: 2024-06-19
Poslanec: Jurík, Beáta (PS)
Druh vystúpenia: Vystúpenie s faktickou poznámkou

73. Ďakujem za slovo, pán predsedajúci. Lepšie, pokojnejšie a bezpečnejšie žiť, sľubovali ste v programovom vyhlásení vlády ľuďom. Myslíte si, že tento zákon niekomu zabezpečí bezpečný život? Ak áno, tak komu? A ako? Pretože ja v ňom teda žiadne záruky ani ochranu nevidím. A veľmi ma mrzí, že si väčšina politikov, aj tu sediacich poslancov, uvedomila, čo to znamená žiť v nebezpečí, až keď sa v ňom ocitli, resp. keď mali pocit, že v tom nebezpečí sú, po 15. máji. Ako ste sa cítili, keď zavraždili Jána a Martinu? Ako ste sa cítili pri teroristickom útoku na Zámockej? Vtedy sa nežilo na Slovensku v nebezpečí? Vtedy to nebolo potrebné riešiť? Ale vy, keď ste v tom nebezpečí, tak to môžete riešiť a mnohí z vás to tak aj spravili, pretože si zabezpečili ochranu a tak to má byť, však v poriadku, máme na to právo. Ale ja si myslím, že úlohou tejto vlády a aj nás v parlamente by malo byť zabezpečiť bezpečný život nielen pre nás, pre nás samých, ale aj pre ľudí. Pozrite sa na všetky tie ženy, ktoré zažívajú domáce násilie. Koľko návrhov ste nám odmietli. Odmietli ste zabezpečiť ochranu a pomoc pre tieto ženy. Pozrite sa na rómske deti, na ktoré pokrikujú rasistické nadávky z auta, keď idú pešo do školy. Pozrite sa na novinárov a novinárky, ktoré aj vládni predstavitelia všelijako označujú a následne ich ľudia osočujú na sociálnych sieťach a napádajú na uliciach. Na všetky tie osoby, ktoré sa chcú chytiť za ruku na ulici a nemôžu. A ja vôbec nerozporujem to, že 15. máj sa už nikdy nemôže, nesmie opakovať, alebo to, že napr. prezident má mať zabezpečený bezpečný domov, kde ho ni... (Prerušenie vystúpenia časomerom.)
15. schôdza NR SR - 6.deň - A. dopoludnia
Dátum: 2024-06-19
Poslanec: Jurík, Beáta (PS)
Druh vystúpenia: Vystúpenie v rozprave

65. Ďakujem za slovo, pán predsedajúci, a ďakujem aj vám, pán kolega, za váš príspevok. Ja teda nadviažem na to, čo ste hovorili v tejto druhej časti dnešnej, a síce, že ako bývalý policajný prezident ste si po prečítaní tohto zákona, teda že ste videli, že by ste na základe takto sformulovanej úpravy mohli, alebo teda dokázali takmer bez problémov zakázať akékoľvek zhromaždenie alebo podujatie a toto je jeden z, alebo teda ten hlavný problém tohto zákona, a včera sme sa o tom bavili aj s kolegami z koalície a ja sa teda ospravedlňujem za ten poučný tón, ktorý som pri tom mala, ale to je ešte taká profesionálna deformácia z akademickej pôdy, ale skúsim to teda veľmi tak jednoducho a bez toho poučného tónu a obraciam sa na vás teda, kolegov z koalície, pri tom. Tá formulácia dôvodov, pre ktoré musí alebo môže obec zakázať zhromaždenie, je veľmi všeobecná, priam vágna. A keď k tomu pridáte aj tie možné pokuty pre obce, tak sa môže stať, že vlastne tieto obce budú využívať toto právo častejšie ako by mali, resp. niekedy aj zo strachu z tej pokuty jednoducho radšej zhromaždenie zakážu, pretože sa skutočne budú báť, že sa tam niečo stane a radšej teda preventívne zhromaždenie zrušia alebo teda nepovolia jeho, jeho výkon. To znamená, že táto právna úprava bude aplikovaná reštriktívnejšie ako je nevyhnutné. A práve nevyhnutnosť alebo teda podmienka nevyhnutnej miery je jednou zo základných podmienok toho, v akých prípadoch môžme obmedziť nejaké právo, ktoré je garantované v ústave. Čiže toto je jeden z tých hlavných bodov, ja si myslím, že pani bývalá ministerka Kolíková ešte viacej rozvedie určite tieto právne dô... (Prerušenie vystúpenia časomerom.)
15. schôdza NR SR - 2.deň - B. popoludní
Dátum: 2024-06-12
Poslanec: Jurík, Beáta (PS)
Druh vystúpenia: Vystúpenie s faktickou poznámkou

121. Ďakujem pekne za slovo. Ďakujem aj vám, pán poslanec Pročko, za vaše slová, slová podpory a dúfam, že teda rovnako ako vy, tak aj váš klub, ale aj všetky opozičné a koaličné kluby zahlasujú za tento návrh, pretože ako som už hovorila, tak skutočne jeho cieľom je pomôcť ženám, ale aj mužom v tom online priestore a nejakým spôsobom postaviť právny rámec tak, aby sa či už teda online, ale aj offline priestor stal o čosi bezpečnejším. Aby som odpovedala na tú vašu otázku, že čo na to, teda ako postupovať v podstate v prípade, keď sama tá obeť alebo preživšia toho násilia potom akoby zmení tú rétoriku, že jej poradia alebo teda rodičia jej poradia, že... alebo ju útočník s tým vydiera alebo, alebo podobne. Áno. Tak ono je to, je to ťažké, ale tak práve aj preto, ak budeme mať dostatočnú právnu úpravu, ktorá vyšle jasný signál spoločnosti, že toto je a toto nie je akceptovateľné, a budú teda aj tí potenciálni útočníci, útočníčky v niektorých prípadoch vedieť, že jednoducho toto sa nesmie, pretože toto je postihnuteľné, tak výsledky z iných štátov jednoducho ukazujú, že dostatočná právna úprava vždy pôsobí preventívne, čiže asi všetkým prípadom, samozrejme, nemôžme predísť, taká právna úprava v žiadnej oblasti asi neexistuje, avšak môžeme tomu aspoň dopomôcť. Tak verím, že my tu v Národnej rade sa posnažíme čo najviac, najefektívnejšie bojovať proti rôznym typom násilia, napr. aj tak, že podporíme rôzne druhy návrhov, ktoré v tejto oblasti prídu. Ďakujem.
15. schôdza NR SR - 2.deň - B. popoludní
Dátum: 2024-06-12
Poslanec: Jurík, Beáta (PS)
Druh vystúpenia: Vystúpenie v rozprave

113. Ďakujem za slovo, pán predsedajúci. Tento návrh zákona o zmene a doplnení zákona č. 300/2005 Z. z. Trestný zákon v znení neskorších predpisov predkladám spoločne s poslankyňami Národnej rady Luciou Plavákovou, Zuzanou Števulovou a Simonou Petrík. Cieľom nami navrhovanej úpravy je zabezpečiť právny rámec, ktorý efektívne ochráni osoby pred rôznymi formami rodovo podmieneného násilia vrátane kybernetického alebo online a dopomôže vytvoriť bezpečné prostredie nielen teda online, ale, samozrejme, aj offline. V skratke, tento návrh zahŕňa úpravu a doplnenie foriem kybernetického násilia, ktorým dnes osoby, najmä, no nie výlučne, ženy čelia čoraz častejšie, ako je napríklad mobing, krádež identity, ponižovanie či nežiaduce zdieľanie intímnych fotografií alebo videí bez súhlasu. Taktiež dopĺňame novú skutkovú podstatu sexuálneho obťažovania a navrhujeme aj doplnenie osobitného motívu z nenávisti a skutkovej podstaty trestného činu hanobenia národa, rasy a presvedčenia a podnecovania k národnostnej, rasovej a etnickej nenávisti tak, že sa rozširuje príslušnosť k určitej skupine obyvateľstva o sexuálnu orientáciu pohlaví a rodovú identitu. Vážený pán predsedajúci, ďakujem za slovo, skončila som a zároveň sa do rozpravy hlásim ako prvá, hoci mi je teda veľmi ľúto, že v takto dôležitej téme tu máme iba štyroch koaličných poslancov a taktiež v opozícii to dnes nie je veľmi šťastné. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

38. Vďaka za slovo, vďaka za vystúpenie poslancovi Galkovi. Tak ako aj on, aj ja by som sa rád pridal k výzve a chcel by som vyzvať prezidentského kandidáta Petra Pellegriniho, aby prestal zdržiavať, aby si prestal robiť srandu z Ústavného súdu a poslal novelu Trestného zákona na zverejnenie v Zbierke zákonov, aby zbytočne nepredlžoval lehotu a nesnažil sa tak zabrániť rozhodnutiu Ústavného súdu. Čo sa týka vystúpenia k zákonu, ktorý predkladáme, tak si správne povedal o iných krajinách, kde skúmajú pôvod majetku, aj ako sa k takýmto politikom správajú a ako idú do hĺbky a prípadne aj aké sú z toho konzekvencie. Aj správne si to nazval Columbovou ženou, pretože o tom hovoril aj Gábor Grendel, keď vystupoval, že tá Columbova žena zo strany SMER-u a Roberta Fica, kedy hovoril o tom, že Robert Fico ako v jednotlivých obdobiach spomínal zákon na preukazovanie pôvodu majetku. Ako stále hovoril, že áno, politici by mali povedať, odkiaľ majú peniaze, ale aj teda, aj iní iní ľudia, že mali by sme byť transparentní voči sebe. A nikdy sa to nestalo. Dokonca možno by som aj chápal takú výhovorku, že keď je v koalícii, že koaliční partneri mu na to nedajú hlasy a tak ďalej. Ale on vládol sám, mal 83 poslancov. Vládol sám a, a aj vtedy to nespravil. A povedal si ešte jednu takú múdrosť (povedané s pobavením), ktorá sa tu dedí, že kto nekradne, okráda vlastnú rodinu. A to je spôsobené práve tým, že ľudia vidia, ako sa správajú tí, ktorí sú najvyššie a podľa toho sa potom snažia správať aj oni. Lebo iný vzor nemajú a tie vzory by sa mali zmeniť.
9. schôdza NR SR - 6.deň - B. popoludní
Dátum: 2024-02-08
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

186. Pán poslanec Gašpar, dávno sú vyvrátené všetky porovnania s krajinami, stačí google, aby ste si zistili, že vyspelé krajiny práve predlžujú premlčacie doby a bavia sa o tom dokonca aj v susednej Českej republike, nie je to tak dávno, za tresty za znásilnenie. Hovoríte o kultivovanej debate a keby nebolo tuto poslankyne Števulovej, tak normálne, že ste ticho až do konca a nič nepoviete. Za to klobúk jej dole, čo klobúk, celé sombrero. Bude premlčané znásilnenie, ktorého páchateľa našli na základe DNA po jedenástich rokoch. Ten skutok bude premlčaný. Bude premlčaná vražda Daniela Tupého. Kde je ten dôvod na skrátené legislatívne konanie, pán Gašpar? Kde sú tie hospodárske škody? Hovoríme tu mesiace o tom, kto písal tento zákon alebo tento návrh zmeny Trestného zákona, obvinení právnici, sudcovia. Viete, ako to vyzerá? Vyzerá to, ako keby za tým bol normálne nejaký zoznam trestných skutkov, ktorý má byť amnestovaný, že toto musia byť odpustené skutky v týchto konaniach. Presne tak to vyzerá, pán Gašpar. To neni žiadna kultivovaná debata. (Potlesk.)